**FELHÍVÁS A LAKOSSÁG FELÉ**

**A járványügyi helyzet új szakaszba érkezett. Tisztelettel kérek minden lakost, hogy az alábbi javaslatokat tartsák be. A javaslatokat utasításként lenne célszerű kezelni, hiszen rövidesen a válságkezelés olyan szakaszába érkezik, ami kijárási tilalommal, rendkívüli állapot bevezetésével járhat. Kérem, szokjanak hozzá, hogy jelen helyzetben a fegyelmezettség ezrek életének a megmentésével járhat.**

1. **Mindennemű érintkezést kerüljenek ismerőseikkel, rokonaikkal és munkatársaikkal. Családon kívül a testi érintés TILOS. Beszélgetések távolsága másfél méternél ne legyen rövidebb védőfelszerelés nélkül.**
2. **Mindenki tegyen meg mindent annak érdekében, hogy ha foglalkozása nem az elsődleges fontosságú munkakör (élelmiszer-vegyi áru boltok eladói, postai alkalmazottak, szociális és egészségügy, rendőrség, katonaság, katasztrófavédelem, stb.), hogy otthonról dolgozhasson. Ha ez nem megoldható, védőfelszerelés nélkül ne menjen dolgozni!**
3. **Ne használjanak tömegközlekedést. Nagyon ritkán vásároljanak.**
4. **Ne vegyék figyelembe a közzétett számokat: semmiféle közösségi rendezvényen ne vegyenek részt, a fertőzőképesség nem attól függ, hogy azon 100 vagy 40 fő van-e jelen. Amennyiben a találkozások halaszthatatlanok, azokat tartsák szabad térben, megfelelő távolságra egymástól.**
5. **Mindenki hordjon maszkot a lakásból való kilépéskor. Felhívásunk alapján készítsék el otthon védőfelszereléseiket. Mindenki szerezzen be gumikesztyűt, ha tud. Minden vásárlás, ügyintézés maszkban és gumikesztyűben történjen.**
6. **Az egészségügyi létesítményeket messzire kerüljék el. Telefonon kérjenek segítséget, tanácsot, mindenben segítünk. Telefon: 30-9039-104 Rendelési időben: 36-556-047 és 5565-048**
7. **Senki ne menjen szentmisére! A járvány terjedésének a közoktatási-köznevelési intézményeken kívül az egyik legfontosabb gócpontja. Mindenki gyakorolja hitét otthon.**
8. **Az otthonukban is szigorú rendszabályokat tartsanak be: hazajövetelkor első a kézmosás és a felsőruházat levétele, ezt követheti minden más. Legyenek következetesek és a családtagokkal is tartassák be a szabályokat.**
9. **Fertőzött vagy fertőzésre gyanús tárgyak (pl. lázas betegtől átvett csomag, levél, eszköz) két napos szellőztetése teljesen valószínűtlenné teszi az azokkal való járványterjesztést.**
10. **Az iskolák-óvodák bezárása után, amennyiben gyermekük az utolsó óvodai-iskolai nap óta eltelt 6-8 (biztonsági okokból 14) nap után tünetmentes, nem tekinthető fertőzőforrásnak, így a nagyszülőkkel való érintkezésének akadálya nincs! A gyermekek a nagyszülőknél kiváló helyen vannak, amennyiben szüleik a szabályokat betartják, és nem fertőzik meg őket.**
11. **Semmiféle közösségszervezést, imacsoportot, gyermekek megőrzése céljából alakuló kezdeményezést ne támogassanak, azokon ne vegyenek részt, és gyermeküket ne helyezzék el ezeken a helyeken.**
12. **Személygépkocsival csak maszkot viselő ismerőseiket szállítsák. A személygépkocsi nemcsak a személyek fizikai közelsége miatt veszélyes, hanem a kis, zárt tér miatt is.**
13. **Minél többet tartózkodjanak szabad levegőn. Kertészkedjenek, kiránduljanak.**
14. **A szabályok be nem tartása legyen a kritika tárgya, ne pedig annak betartása!**
15. **Az új típusú koronavírus által okozott betegség fiatal, egészséges emberekre nézve szokásos vírusfertőzésként zajlik le. A nem fiatal, krónikus betegségekben szenvedőkben pár nap alatt halálos lehet. LEGYENEK BÖLCSEK, ÓVATOSAK ÉS KÖVETKEZETESEK.**

**Ostoros, 2020.március 16. Dr. Darvai László háziorvos**